Keemiatund. Nüüd tuli kolida keemiaklassi. Seal tehti katseidki, mis mõnikord ka õnnestusid. Vana Kole oli peaegu alati tige. Mari jaoks oli keemia hästi lihtne. Puki Ruts läks mitu korda Camillaga raksu. Rutsi põhjendused õppimata jätmise kohta ei lugenud siin eriti midagi.    Matemaatika. Jälle oma  klassi tagasi. Täna saab nalja, sest on kontrolltööde  kätteandmine. Laat hakkaski kohe peale. Tüdrukud ei ole oma hinnetega rahul.  Gitta ja Silva viivad lõpuks Musta täiesti segadusse. Ta kurdab: "Ma ei saa aru, millest te aru ei saa." Tüdrukud vastu: "Meie ei saa aru, miks te aru ei saa, millest me aru ei saa".  Ainult Mari naeratab häbelikult. Tal on ju viis nagunii.  Viimaks lepitakse kokku. Tüdrukud võidavad alati. Õpetaja Must on näost üleni punane, pühib higi.  Matemaatika on  kõigile raske.    Ajalugu, st Vene ajalugu. Viimased kolm aastat järgemööda ainult revolutsioonid ja mässud, sekka natuke Euroopa ajalugu ka.  Eesti ajalugu pole üldse. Ei saa ju iga liiduvabariigi ajalugu ometi hakata eraldi õpetama!